Kuluttajien ja ruokakauppojen nirsouden lisäksi jätteeksi päätyvän ruuan määrään vaikuttavat tiukat asiaa koskevat säädökset.

Kimmo Haimi

Pois heitettävän ruuan määrää voisi tutkijoiden arvion mukaan vähentää esimerkiksi kuluttajien tietoisuutta lisäämällä tai myymällä virheellisen muotoisia vihanneksia alennuksella.

Edinburghin yliopiston tutkijoiden tekemän tutkimuksen mukaan yli kolmasosa vihanneksista on liian rumia myytäväksi. Vihannekset eivät päädy kauppojen hyllyille, koska ne ovat väärän muotoisia tai kokoisia.

Saman tutkimuksen mukaan Euroopassa päätyy vuosittain jätteeksi yli 50 miljoonaa tonnia hedelmiä ja vihanneksia. Suuri taustasyy tähän on se, etteivät hedelmät ja vihannekset vastaa ruokakauppojen ja kuluttajien ajatuksia siitä, miltä niiden pitäisi näyttää.

Kuluttajien ja ruokakauppojen nirsouden lisäksi jätteeksi päätyvän ruuan määrään vaikuttavat tutkijoiden mukaan tiukat asiaa koskevat säädökset.

Tutkijat huomauttavat, että pois heitetyn ruuan ilmastovaikutus on hiilipäästöjen näkökulmasta sama kuin lähes 400 000 auton.

Pois heitettävän ruuan määrää voisi tutkijoiden arvion mukaan vähentää esimerkiksi kuluttajien tietoisuutta lisäämällä tai myymällä virheellisen muotoisia vihanneksia alennuksella.

Tutkimus on julkaistu Journal of Cleaner Production -tiedejulkaisussa.